P6_TA(2006)0449

Rinnavähk

Euroopa Parlamendi resolutsioon rinnavähi kohta laienenud Euroopa Liidus

Euroopa Parlament,

- võttes arvesse EÜ asutamislepingu artiklit 152;

- võttes arvesse Euroopa Liidu põhiõiguste harta [1] artiklit 35;

- võttes arvesse oma 5. juuni 2003. aasta resolutsiooni rinnavähi kohta Euroopa Liidus [2];

- võttes arvesse oma 13. veebruari 2003. aasta resolutsiooni ühenduse ja liikmesriikide meetmeid seoses rinnaimplantaatidega käsitleva komisjoni teatise kohta [3];

- võttes arvesse oma 4. oktoobri 2001. aasta resolutsiooni BRCA1- ja BRCA2-geenide ("rinnavähigeenid") patentimise kohta [4];

- võttes arvesse nõukogu 2. detsembri 2003. aasta soovitust vähi varajase avastamise kohta [5];

- võttes arvesse kvaliteedi tagamist rinnavähi sõeluuringute ja diagnoosimise puhul käsitlevate Euroopa suuniste ("European Guidelines for quality assurance in breast cancer screening and diagnosis") neljandat trükki [6], mille komisjon andis välja 2006. aasta aprillis;

- võttes arvesse riikide vähiuurimisinstituutide direktoritest koosneva foorumi "IARC Cancer Control Forum" kohtumist, mis toimus 17.- 19. juulil 2006 Lyonis Rahvusvahelises Vähiuurimiskeskuses (IARC);

- võttes arvesse 17. oktoobril 2006 Euroopa Parlamendis teemal "Need for European Guidelines on Breast Care Nursing" toimunud seminari;

- võttes arvesse kodukorra artikli 108 lõiget 5,

A. arvestades, et rinnavähk on naistel kõige sagedamini esinev vähihaigus ja igal aastal haigestub Euroopa Liidus rinnavähki 275000 naist [7];

B. arvestades, et rinnavähki haigestub üha enam nooremaid naisi, 35% rinnavähki haigestunud naistest on alla 55 aasta vanad ja 12% rinnavähijuhtudest puudutab koguni alla 45aastaseid naisi [8];

C. arvestades, et rinnavähk on 35-59aastaste naiste hulgas kõige sagedasem surmapõhjus [9] ja igal aastal sureb Euroopa Liidus rinnavähki 88000 naist [10];

D. arvestades, et rinnavähk on sageduselt teine vähihaigus, ka mehed haigestuvad rinnavähki ja Euroopa Liidus sureb igal aastal rinnavähki umbes 1000 meest [11];

E. arvestades, et noored rinnavähki haigestunud naised puutuvad eriti tugevalt kokku probleemidega, nagu taasintegreerumine tööturule ja puudulik rahaline kindlustatus, ning lisaks sellele seisavad nad silmitsi väga eriliste eluplaneerimise probleemidega nagu hormoonravi tagajärjel tekkinud viljatus või diagnoos raseduse ajal;

F. arvestades, et suremus rinnavähki kõigub 25liikmelise ELi liikmesriikide seas Maailma Tervishoiuorganisatsiooni (WHO) andmetel enam kui 50% ja rinna eemaldamise määr erineb liikmesriigiti isegi varajases staadiumis rinnavähi puhul kuni 60% [12];

G. arvestades, et rinnavähi põhjuseid tuleb ulatuslikumalt uurida, eelkõige kahjulike kemikaalide ja keskkonnasaastatuse, toitumise, elustiili ja geneetiliste tegurite ning nende vastastikuse mõju rolli;

H. arvestades, et mammograafia sõeluuring võib WHO andmetel 50-69aastaste naiste suremust rinnavähki vähendada kuni 35% ja esimesed uuringute osutavad sellele, et sõeluuring võib aidata suremust vähendada ka 40-49aastaste naiste puhul [13];

I. arvestades, et ELi suunised mammograafia sõeluuringu kohta esitati esmakordselt 1992. aastal, aga mammograafiat pakutakse kogu riigi ulatuses seni ainult 11 ELi liikmesriigis (Belgia, Eesti, Soome, Prantsusmaa, Luksemburg, Madalmaad, Rootsi, Hispaania, Tšehhi Vabariik, Ungari ja Ühendkuningriik);

J. arvestades, et isegi eelmainitud liikmesriikides, kus teostatakse kogu riiki hõlmavat sõeluuringut, ei viida seda sageli läbi ELi suunistele vastavalt rahvastikupõhiselt ja see ei vasta paljudele teistele kvaliteedikriteeriumitele ning ELi suunised on uutes liikmesriikides seni peaaegu tundmatud;

K. arvestades, et kogu riigi varustatus erialadevaheliste rinnaüksustega vastavalt ELi suunistes soovitatud kõrgetele standarditele on tagatud ainult ühesainsas liikmesriigis (Ühendkuningriik) ja ka seal mitte täies ulatuses;

L. arvestades, et tagatud kvaliteediga rinnavähihooldus toob keskmises ja pikas perspektiivis kaasa kulude kokkuhoiu tervishoiusüsteemis, sest on võimalik vältida mittevajalikke uuringuid ja ravi, avastada pahaloomulisi rinnakasvajaid varasemas järgus, mistõttu on vaja vähem kulukaid operatsioone ja järelravi;

M. arvestades, et Euroopa suuniste neljandas trükis (2006) soovitatakse kahe rinnahaigustele spetsialiseerunud meditsiiniõe töölevõtmist rinnaüksuse kohta [14], kuid sellel kutsekirjeldusel puudub seni üldiselt tunnustatud väljaõppeprofiil;

N. arvestades, et ELi suunistes nõutud kogu meditsiinipersonali spetsialiseerumine on otsustav varajase avastamise ja ravi kvaliteedi seisukohalt, ning arvestades, et asjaomaseid täienduskoolituse pakkumisi saab ELi liikmesriikides toetada Euroopa Sotsiaalfondist ja läbirääkijariikides ühinemiseelsetest fondidest;

O. arvestades, et Euroopa Regionaalarengu Fondi (ERF) saab kasutada uutes liikmesriikides tervishoiuinfrastruktuuride ülesehitamiseks ning seega ka mammograafia sõeluuringu teostamiseks ja spetsialiseeritud rinnaüksuste rajamiseks ning see on võimalik ka läbirääkijariikides ühinemiseelsete fondide abil;

P. arvestades, et Lissaboni strateegiaga taotletakse naiste 60% tööhõivemäära 2010. aastal, ja arvestades, et uusimatest uuringutest nähtub, et üks viiendik endistest vähipatsientidest ei pöördu tööellu tagasi, kuigi neid loetakse töövõimelisteks [15], ja et naised, kes tööellu tagasi pöörduvad, seisavad sellest hoolimata sageli silmitsi vähenenud sissetulekuga [16],

1. palub komisjonil esitada varsti arenguaruanne liikmesriikides rinnavähki suremuse vähendamiseks võetud meetmete kohta, mida Euroopa Parlament palus 2006. aastaks oma eelnimetatud 5. juuni 2003. aasta resolutsioonis;

2. palub komisjonil esitada 2007. aasta jooksul aruanne vähi varajase avastamise programmide elluviimise kohta vastavalt nõukogu eelnimetatud 2. detsembri 2003. aasta soovitusele;

3. kordab üleskutset liikmesriikidele võtta kasutusele kogu riiki hõlmav mammograafia sõeluuring, mille raames pakutakse kõikidele 50-69aastastele naistele iga kahe aasta järel ELi suunistele vastavat mammograafia sõeluuringut, et saavutada nii rinnavähki suremuse tuntav vähenemine;

4. ootab liikmesriikidelt paremat teabepoliitikat seoses mammograafia sõeluuringu tähtsusega, et suurendada naiste hulgas uuringu aktsepteeritavust ja osalejate arvu;

5. palub komisjonil toetada uuringuid, mille eesmärk on välja selgitada, millistel tingimustel võiks mammograafia sõeluuring olla kasulik ka üle 69aastastele naistele;

6. palub liikmesriikidel 2016. aastaks kindlustada kogu riigi varustatus erialadevaheliste rinnakeskustega vastavalt ELi suunistele, sest ravi erialadevahelistes rinnaüksustes parandab tõendatult ellujäämisvõimalusi ja tõstab elukvaliteeti, ning palub komisjonil esitada selle kohta iga kahe aasta järel arenguaruanne;

7. palub komisjonil esitada värsked ja usaldusväärsed andmed rinnavähki haigestunud naiste olukorra kohta ning juhtida sellega seoses tähelepanu riiklike vähiregistrite vajalikkusele kõikides liikmesriikides;

8. nõuab tungivalt Euroopa vähivõrgustiku tulevase rahastamise tagamist, et oleks võimalik lõpetada rinnahaigustele spetsialiseerunud meditsiiniõe kutsekirjeldust ja rinnaüksuste sertifitseerimisprotokolli käsitlevate ELi suuniste väljatöötamiseks tehtav töö vastavalt komisjoni poolt juba kindlaksmääratud vastavuse kontrolli põhimõtetele ja menetlustele;

9. nõuab rinnavähi ennetamiseks tehtavate teadusuuringute tugevamat edendamist, kaasates kahjulike kemikaalide ja keskkonnasaastatuse, toitumise, elustiili ja geneetiliste tegurite mõju ning nende vastastikuse mõju, ning nõuab, et uuritaks edasi seost rinnavähi ja võimalike riskitegurite, nagu tubaka, alkoholi ja hormoonide vahel;

10. palub komisonil tagada verepõhiste testide (bioloogiliste näitajate testid) edasiarendamise rahaline toetus teadusuuringute seitsmenda raamprogrammi raames;

11. ootab, et komisjon edendab väheste kõrvaltoimetega ravimeetodite arendamist ja ulatuslikku põhjuste uurimist teadusuuringute seitsmendas raamprogrammis ning aitab kaasa sõltumatute teadusuuringute tagamisele rinnavähivaldkonnas;

12. palub komisjonil uurida teadusuuringute seitsmenda raamprogrammi raames edasi mammograafia tavapäraste vormide tehnilis-füüsikalisi aspekte ja alternatiive, näiteks digitaalset mammograafiat;

13. palub komisjonil töötada välja harta, millega kaitstakse rinnavähipatsientide ja krooniliselt haigete õigusi töökohal, et nõuda ettevõtetelt patsientidele ravi ajal töö tegemise võimaldamist ja integreerida nad pärast ravi uuesti tööturule;

14. palub liikmesriikidel luua päriliku rinnavähi teabe- ja nõustamispunktid ning palub komisjonil esitada selle kohta iga kahe aasta järel arenguaruanne;

15. palub liikmesriikidel pöörata erilist tähelepanu rinnavähki haigestunud noorte naiste probleemidele, pakkudes neile spetsiifilist teavet;

16. palub komisjonil juhtida uute liikmesriikide ja läbirääkijariikide tähelepanu sellele, et ERFi ja ühinemiseelseid fonde on võimalik kasutada infrastruktuuride loomiseks tervishoiuvaldkonnas;

17. palub liikmesriikidel kasutada võimalust täiendada vastavalt ELi suunistele meditsiinipersonali kutseoskusi Euroopa Sotsiaalfondi abil;

18. palub komisjonil võtta võitluses rinnavähiga tehtavas ülemaailmses koostöös kooskõlastatult teiste rahvusvaheliste partneritega (WHO, IARC, IAEO jt) juhtiv roll ning levitada Euroopa suuniseid ka Euroopa piiridest kaugemal;

19. palub komisjonil teha Euroopa suunised kättesaadavaks mitte ainult trükiversioonina, vaid panna see ka tutvumiseks ja allalaadimiseks Internetti;

20. teeb presidendile ülesandeks edastada käesolev resolutsioon nõukogule, komisjonile ja liikmesriikide valitsustele ja parlamentidele.

[1] EÜT C 364, 18.12.2000, lk 1.

[2] ELT C 68 E, 18.3.2004, lk 611.

[3] ELT C 43 E, 19.2.2004, lk 363.

[4] EÜT C 87 E, 11.4.2002, lk 265.

[5] ELT L 327, 16.12.2003, lk 34.

[6] ISBN 92-79-01258-4.

[7] P. Boyle et al. (2005): Cancer and Incidence in Europe, 2004. Annals of Oncology 16: 481-488.

[8] J. Ferlay et al. (2004): Cancer Incidence, Mortality and Prevalence Worldwide, IARC CancerBase No. 5. version 2.0, IARCPress, Lyon, (GLOBOCAN 2002).

[9] EUROSTAT: surmapõhjused piirkondade kaupa (100000 elaniku kohta, 3 aasta keskmine, naised).

[10] P. Boyle et al. (2005): Cancer and Incidence in Europe, 2004. Annals of Oncology 16: 481-488.

[11] EUROSTAT: surmapõhjused - absoluutarv (iga-aastased andmed, mehed).

[12] J. Jassem et al. (March 2004): "Surgical Approaches to Early Breast Cancer", International Collaborative Cancer Group (ICCG), Imperial College, London.

[13] IARC Handbook of Cancer Prevention Vol. 7, Breast Cancer Screening (2002).

[14] ISBN 92-79-01258-4, lk 349.

[15] Laetita Malavolti et al. (Mai 2006): "Situation professionnelle et difficultés économiques des patients atteints d'un cancer deux ans aprčs le diagnostic", Direction de la recherche des études de l'évaluation et des statistiques, Etudes et Résultats, no 487.

[16] Umberto V. (1999): Caring about women and cancer, European journal of Cancer.

--------------------------------------------------